(1846) ’ Doe namen si alle orlof , Niemen en bleef daer int hof Sine priisden Echites sere , Selve die keyser hare here Priisdene herde menichfout ; Die jonfrouwe dreef nu ongedout Om hem alsi vernam Datti te alsoe hogen love quam .Brodas riidt siere straten ; Nu willic varen laten Ende seggen vort van den grave Van Athenen , die hier ave Was utermaten blide ; Evax was tien tide Utermaten droeve twaren Dat hem Echites was ontfaren , Ende hine dede ridder maken .‘ Here , seiti , waer sal ic geraken Daer ic Echites vinde ? Al soudicken zouken ten inde , Ic moet te hem emmer varen .